‘Terreur-tweeling’: Staat wag vir bewyse van oorseeEen van die foto’s wat deur die staat by die hof ingedien is in die Thulsie-tweeling se hofsaak. Die saak teen die tweeling Brandon-Lee en Tony-Lee Thulsie wat daarvan beskuldig word dat hulle terreuraanvalle beplan het, is Dinsdag in die Johannesburg-landdroshof uitgestel. Staatsaanklaer Chris MacAdam het Maandag ŉ aansoek ingedien vir ŉ verdere uitstel, aangesien die staat nog tyd benodig om die ondersoek af te handel. Hy het Dinsdag aan die hof gesê hy wag vir ŉ dokument van ŉ senior beampte en bewyse van oorsee. Die tweeling is in Julie 2016 in hegtenis geneem en staan tereg op aanklag van sameswering en aanhitsing tot terreurmisdade en sameswering en ŉ poging om terreurmisdade te pleeg. MacAdam het aan die hof verduidelik die versoek vir ŉ verdere uitstel is omdat dit nie ŉ normale saak met gewone plaaslike bewyse is nie. “Die grootste kwessie hou verband daarmee om bewyse in te samel van ander lande,” het hy gesê. “Ons is eers die dag voor die vorige hofverskyning van Britse beamptes in kennis gestel oor verbintenisse met die saak. Ons het nog altyd aan hierdie hof gesê daar was ŉ geheime agent van die Amerikaanse regering wat by die ondersoek betrokke is.” Volgens MacAdam is daar diensverskaffers in Amerika wat besig is met hul eie ondersoek. “Hulle het gesê indien die broers nie in Suid-Afrika verhoor word nie, sal ŉ aansoek vir uitlewering ingedien word. Ons wag vir inligting oor die ondersoek in Amerika en sal teen die einde van Maart terugvoer ontvang.” MacAdam het gesê verdagtes, wat met die saak verbind word, is in Kenia en Engeland in hegtenis geneem en die staat wag ook vir inligting oor dié sake. Hy het gesê Interpol staan die staat by om verdere inligting in te samel oor die tweeling se poging om by die Islamitiese Staat in Sirië aan te sluit uit Maputo. “Ons wag nog vir bewyse van Mosambiek. Ons het nie stilgesit nie.” Die Turkse en Siriese regerings is ook genader vir inligting tot die saak en daar is tekens dat die tweeling oorweeg het om na albei hierdie lande te reis. “Dit is ernstig en ons is onder internasionale verpligtinge. As ons ŉ behoorlike ondersoek wil doen, het ons tyd nodig. Dit is ŉ ongewone saak. Die staat was nie bewus van die betrokkenheid van ander lande nie. Die staat het stappe gedoen om die internasionale bewyse in te samel.” Annelene van den Heever, vir die tweeling, het gesê niemand kan onbepaald aangehou word nie en die saak moet so vinnig as moontlik begin. “Ons gaan aanvoer die regte van die beskuldigdes word geskend,” het sy aan die hof gesê. Sy het die verloop van die saak aan die hof voorgehou, van wanneer die ondersoek begin en die tweeling in hegtenis geneem is. Volgens haar sloer die ondersoek al te lank. “Daar is geen regverdiging in hierdie laat stadium om verder ondersoek in te stel nie.” Sy het gesê die staat se getuienis is “wishy washy”. Die tweeling se ma het in die publieke galery sit en huil met lede van die familie aan haar sy. Landdros Pieter du Plessis het die saak tot Vrydag uitgestel wanneer die staat en verdediging na verwagting hul betoogshoofde sal lewer. Lees alle vorige berigte oor die Thulsie-tweeling op Maroela Media.